**ГОДИШЊИ ИЗВЕШТАЈ О РАДУ ГИМНАЗИЈЕ „МИЛОШ САВКОВИЋ“ У АРАНЂЕЛОВЦУ У ШК. 2016/17.**

Гимназија „Милош Савковић“, са јасно исказаном визијом у свом Развојном плану од 2013. године, упорно и одлучно иде тим трасираним путем трудећи се притом да изврши јасно одређену мисију која јој је постављена још 1920. године. Тада је богати аранђеловачки трговац/добротвор Благоје Јовановић даровао сав свој иметак Аранђеловчанима како би саградили школу – данашњу Гимназију. У том подухвату су учествовали и сви Аранђеловчани, уложивши свој добровољни рад како би им деца имала школу у којој ће се образовати и стицати знања која ће их водити даље, путем напретка и боље будућности. Дакле, мисија школе (у којој доминира хуманост, доброчинство, солидарност, визионарски дух итд.) је још тада јасно одређена и ми је безрезервно извршавамо.

Годишњи извештај о раду школе требало би да обухвати све планиране активности које су се дешавале у току школске године тј. степен реализације тих активности (планова) у свим сегментима, почев од извештаја о раду наставника, одељењских старешина, руководилаца стручних већа, тимова, стручних већа, секција, као и извештај о раду директора школе, наставничког већа, одељењских већа, педагошког колегијума, школског одбора, савета родитеља, ученичког парламента...

Сви поменути извештаји налазе се у ***Годишњем плану рада школе,*** у прилогу *ИЗВЕШТАЈИ*, прилогу који претходи и представља основу за израду нових планова за наредну школску годину који, у ствари, представљају нов годишњи план који увек проистиче из Програма школе а који је проистекао тј. представља конкретизацију Развојног плана школе.

У овом извештају директор школе ће изнети опште опсервације на реализацију свих тих активности, са посебним освртом на неколико кључних области самовредновања на којима се годинама интензивно ради у нашој школи а то су, пре свега, Настава и учење и Постигнућа ученика. Наравно, области као што су Етос, Руковођење школом, Ресурси и остале области увек су биле предмет праћења и усавршавања...

Једном речју, протекла школска година, која је само наизглед иста као и претходна и многе друге претходне године, може се оценити оценом ***успешна***. Наравно, свака година има својих специфичности па тако и ова. Оно што и ову школску годину учинило другачијом од претходних јесу, пре свега, нови ученици који долазе и са собом доносе знања, умења и вештине стечене у основној школи као и све особености које карактеришу сваку генерацију јер расту и развијају се у свету страховито брзих промена, у свету високе технологије, дигитализације и свим оним што им савремени свет нуди и намеће. С друге стране, имамо наше матуранте, који одлазе, спремни за нове изазове, са новим идејама и амбицијама, пре свега знањима и умењима које су стекли у нашој школи. Запослени у Гимназији радо прихватају реформе и промене које воде бољитку и напретку, све новине и иновације, трудећи се при том да сачувају традицију и неке важне особености наше школе као и неке универзалне и непролазне вредности које треба да красе човека кроз сва времена. Млад човек, образован, оспособљен за велика дела који ће промовисати себе а тако и своју школу и град из кога долази – то је мисија/визија наше школе.

Као прва ствар на коју се желим осврнути у претходној години је област самовредновања **Настава и учење** тј. рад Тима за самовредновање који је, судећи по резултатима на крају школске године, успешно обавио свој посао. Тим је имао задатак да прати рад свих наставника и ученика и да им при том пружи сву неопходну педагошко - инструктивну подршку (стручни сарадник, директор школе, чланови тима). Педагошко-инструктивни надзор у овој области имао је за циљ да утиче на наставнике да у свом раду/настави изврше одређене промене, да унесу више креативности, интеракције међу ученицима, дајући ученицима шансу да сами долазе до одређених резултата/решења и где ће ученици спознати смисао и сврху изучавања/учења одређеног градива и предмета. Дакле, настава се мора прилагодити ученику, његов рад се мора континуирано пратити и оцењивати тако да је и сам ученик увек свестан свога напретка. На тај начин ученик постаје центар целокупног образовног процеса. Ученицима се тако даје могућност да развијају своје креативне способности и таленте, а да при том не забораве на традицију и вредности које карактеришу ову школу и које треба неговати зарад будућности а које се негују и опстају у овој школи готово 100 година.

Када се ради о области коју називамо **Постигнућа ученика** можемо са поносом рећи да су наши ученици у протеклој школској години постигли неке од најбољих резултата у историји школе (нарочито у области физике а затим у области математике, српског језика, страних језика, спорта, секцијама...). Такође, можемо бити поносни и на успех наших матураната који су постигли на пријемним испитима на факултетима које су уписали. Традиционално, од њих очекујемо да и на студијама постигну изванредне резултате и да са поносом кажу да су били ученици наше Гимназије, као што ћемо се и ми поносити тиме што су баш они били ученици наше школе.

Општи став је да се у области **Етос** осећа одређена позитивна промена. Атмосфера/клима у којој запослени раде је здрава и пријатна, ради се савесно, одговорно, без стреса и страха од било какве врсте репресије са било које стране. Личност наставника се максимално поштује као и његова слобода у креирању нових идеја и метода у своме раду. У колективу се све више осећа пријатељска атмосфера, дружељубивост и сарадња. Све више има примера тимског рада, што је добро, јер данашњи ученик мора да стиче тзв. међупредметне компетенције тј. знања која ће бити функционална и применљива у сваком тренутку и у свим условима. Успешно је изведена матурска екскурзија, организовано матурско вече, приредбе и свечаности којима су се присутни дивили (дочек гостију из Чешке, прослава школске славе - Св. Саве, обележавање матуре у школи, презентације Интеркултуре, књижевне вечери...). Организована су и дружења наставника, све у циљу бољег упознавања, зближавања и боље сарадње. Логично је очекивати да се таква атмосфера пренесе и на ученике, како на њихово међусобно уважавање, тако и на добре и коректне односе са својим професорима.

Област **Руковођење школом** подразумева, пре свега, рад директора школе као и Школског одбора коме директор подноси извештаје и који прати његов рад... Директор се максимално трудио да у свом раду испоштује све законске норме, да омогући несметано функционисање школе, трудећи се да створи све неопходне услове за рад. Уз одличну сарадњу са локалном самоуправом и осталим институцијама (школама, Црвеним крстом, Центром за социјални рад, Градским музејом, Центром за културу, Спортским центром, Полицијском станицом...) постигнут је циљ да се са друштвеном заједницом оствари добра сарадња. Школски одбор, орган управљања школом, заједно са директором редовно је држао седнице, доносио одлуке и вршио надзор над законитошћу рада школе. Директор је редовно подносио извештаје о раду школе, успеху ученика као и извештаје о финансијском пословању школе, доказујући да се у школи води рачуна о сваком динару и да се новац троши строго наменски и рационално. Савет родитеља, чија је улога, пре свега саветодавна тј. да пружи подршку школи у остваривању планираних активности и да унапреди свој рад, на време је конституисан, редовно се састајао, доносио одређене одлуке и препоруке пратећи рад школе, дајући корисне савете и идеје како у одређеним тренуцима превазићи неке тешкоће.

Стручни органи школе – Наставничко веће, Одељеска већа, Педагошки колегијум, редовно су се састајали и урадили све оно што је планирано и што је у њиховој надлежности. Ту се пре свега мисли на праћење рада наставника, њихово стручно усавршавање, анализу и утврђивање успеха ученика, решавање проблема који се јављају у школи (уз помоћ Тима за медијацију и превенцију насиља), уз одлуке и препоруке на који начин све потешкоће треба превазилазити.

Као закључак могу слободно рећи да је Школа у школској 2016/17. години остварила све оно што је у Годишњем плану и програму било предвиђено.

Са детаљном анализом реализације свих активности, у појединачним извештајима (у којима ће бити истакнути и сви недостаци и проблеми у реализацији а који ће бити полазна основа за прављење нових остваривих планова) моћи ћете да се упознате у новом Годишњем плану рада школе за школску 2017/18. годину.

Август, 2017. Директор школе

Живорад Игрутиновић